Hallitus on päättänyt esittää kesäaikajärjestelystä luopumista.

Anne Bernerin mukaan hallitus on päättänyt ehdottaa kesäajasta luopumista. PETRI ANIKARI

EU-ministerivaliokunta on linjannut, että Suomi alkaa ajaa luopumista EU:n yhteisestä kesäaikajärjestelystä. Luopuminen edellyttää komission aloitetta EU:n kesäaikadirektiivin kumoamiseksi tai muuttamiseksi.

Suomi selvittää ensivaiheessa muiden jäsenvaltioiden ja Euroopan parlamentin kannat asiaan. Lisäksi Suomi kiirehtii komissiota antamaan selvityksen koskien kesäaikaa ja kellojen siirtämisen vaikutuksia. EU:n yhtenäinen eteneminen on tärkeää erityisesti liikenteen toimivuuden kannalta. Suomessa on tehty kansalaisaloite kesäaikaan siirtymisen lopettamiseksi, ja asiasta on keskusteltu myös Euroopan parlamentissa.

Liikenne- ja viestintäministeri Anne Berner (kesk) kertoi päätöksestä myös Twitterissä. Bernerin mukaan tavoite on, että kellojen siirtelystä luovuttaisiin yhtenäisesti EU-alueella.

- Jäsenmaiden tulisi yhdessä sopia kumpaan aikaan, eli kesä- vai talviaikaan siirryttäisiin pysyvästi.